સંયુક્ત રાષ્ટ્ર ( યુનાઈટેડ નેશન્સ) દ્વારા પર્યાવરણને નુકશાન કર્યા વગર વિકાસ ( સસ્ટેનેબલ ડેવલપમેન્ટ) અંગે સમગ્ર વિશ્વને એક જૂથ કરવા ખાસ સેમિનારનું આયોજન કર્યું છે. આ સેમિનાર સંયુક્ત રાષ્ટ્રો દ્વારા દક્ષિણ કોરિયા ખાતે તારીખ 24, 25 , 26 ઓક્ટોબરના રોજ યોજાશે. જેમાં વિશ્વભરના 193 દેશોના પ્રતિનિધિઓ ભાગ લેશે. જેમાં ભારત સરકારના પ્રતિનિધિ તરીકે ભાગ લેવા માટે સમગ્ર દેશ માંથી એકમાત્ર ડીસા નગર પાલિકાના પૂર્વ પ્રમુખ પ્રવીણભાઈ માળીને નિયુક્ત કર્યા છે. તેઓ સસ્ટેનેબલ ડેવલોપમેન્ટ સેમિનારમાં ભારત સરકારનું પ્રતિનિધિત્વ કરશે. પ્રવીણ ભાઈ માળીએ વર્ષ 2014 થી 2017 માં ડીસા નગરપાલિકાના પ્રમુખ તરીકેના પોતાના અઢી વર્ષના શાસન દરમિયાન અનેક એવા પ્રોજેક્ટ હાથ ધર્યા હતા જે સમગ્ર દેશમાં નગરપાલિકાઓ કક્ષાએ પ્રથમ હતા. જેમાં પાણી બચાવવા, પર્યાવરણ બચાવવા, ઘર વિહોણા લોકોને ઘર આપી સ્લમ વિસ્તાર નાબૂદ કરવા, સ્વચ્છતા અંગે અસરકારક કામગીરી તેમજ વિકલાંગો માટે આધુનિક સગવડતા ભર્યુ ભવન બનાવવા સહિતની કામગીરી કરી હતી. જે સમગ્ર દેશની નગરપાલિકાઓ માટે પ્રેરણારૂપ હતી. તેઓની આ કામગીરીને ધ્યાને લઇ પર્યાવરણને નુકસાન કર્યા વગર થતાં વિકાસ અંગેના સેમિનારમાં આંતરરાષ્ટ્રીય કક્ષાએ ભાગ લેવા માટે ભારત સરકારે તેઓને પ્રતિનિધિ તરીકે મોકલવાનો નિર્ણય કરતા સમગ્ર ગુજરાત અને બનાસકાંઠા જિલ્લા માટે ગૌરવભરી વાત કહી શકાય.